**RELACION**

**PËR**

**PROJEKTVENDIMIN**

PËR

**PROCEDURAT QË NDIQEN PËR FINANCIMIN E PROJEKTEVE ARTISTIKE NË FUSHËN E ARTIT PAMOR**

**I. QËLLIMI I PROJEKT VENDIMIT DHE OBJEKTIVAT QË SYNOHEN TË ARRIHEN**

Në zbatim të politikave strategjike të Qeverisë Shqiptare, në mbështetje të zhvillimit të kulturës kombëtare, arteve bashkëkohore në nivel rajonal dhe ndërkombëtar, që identifikojnë dhe shprehin tematika sociale dhe kulturore, Ministria e Kulturës inicion projekte artistike ne fushën e artit pamor në mbështetje të krijimtarisë të artistëve vendas dhe të huaj.

Qëllimi kryesor është pasurimi i hapësirave publike me vepra origjinale të autorëve të ndryshëm si dhe integrimi i artit si formë e shprehjes, në hapësira publike urbane/sociale në vendin tonë, për të shprehur mundësinë e identifikimit të territorit, duke shijuar të bukurën, harmoniken, estetikën dhe realizimin artistik në harmoni me hapësirën dhe arkitekturën përreth.

Kultura është pikë e rëndësishme e zhvillimit urban, e evidentuar nga veprat kulturore që kanë shërbyer si pika referimi të qytetit, si nga trashëgimia kulturore ashtu dhe nga traditat. Arti në Hapësira Publike, shërben për të harmonizuar bërthamën e identitetit social dhe kulturor të një vendi, me zhvillimin ekonomik të tij dhe tërheqjen e investitorëve publikë ose privatë, vendas apo të huaj.

Arti në Hapësira Publike, synon të reflektojë një kulturë qytetare, duke theksuar se hapësirat urbane/sociale shërbejnë jo vetëm për një qëllim relaksi, por janë edhe vende për edukimin artistik të qytetarëve. Gjithashtu synon të identifikojë artistë vendas dhe ndërkombëtarë që gjatë një periudhe kohore do të krijojnë dhe prodhojnë vepra arti për t'u ekspozuar në hapësira të ndryshme publike

**II.VLERËSIMI I PROJEKT VENDIMIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE.**

Ky projektvendim nuk është parashikuar në Programin e Përgjithshëm Analitik të projektakteve me Vendimin Nr. 850, datë 29.12.2021 “*Për miratimin e programit të përgjithshëm analitik të projektakteve që do të paraqiten për shqyrtim në Këshillin e Ministrave gjatë vitit 2022*”.

**III.ARGUMENTIMI I PROJEKTVENDIMIT LIDHUR ME PËRPARËSITË, PROBLEMATIKAT DHE EFEKTET E PRITSHME**

Ministria e Kulturës si një institucion publik qendror i artit dhe kulturës ka si qëllim dhe objekt kryesor të veprimtarisë së saj vlerësimin e rëndësisë së artit dhe pasurimin e hapësirave publike në ruajtjen, promovimin e identitetit kulturor kombëtar si dhe mbështetjen e krijimtarisë të artistëve vendas dhe të huaj.

Që nga krijimi i tij dhe deri me sot Ministria e Kulturës, zhvillon aktivitetin e tij artistik dhe atë financiar, duke realizuar projekte të cilat kanë në fokus:

1. Tendenca globale drejt veprave të artit bashkëkohor;
2. Rëndësinë e kulturës në zhvillimin urban;
3. Identitetin lokal;
4. Zhvillimin ekonomik;
5. Tërheqjen turistike dhe rritjen e ekonomisë lokale;
6. Tërheqjen e investitorëve publikë ose privatë;
7. Kontributin e shkëmbimeve të përvojave ndërkombëtare jo vetëm në aspektin e veprave të ndryshme të artit, por materialeve dhe teknikave inovative për realizimin e tyre;
8. Identifikimin dhe mbështetjen e artistëve shqiptarë e të huaj;
9. Promovimin në arenën europiane, krijimin e një imazhi më bashkëkohor dhe qytetar të hapësirave publike në Shqipëri etj.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI**

Ky projektvendim është hartuar në përputhje me nenin 100 të Kushtetutës së Republikës së Shqipërisë, pikës 3, të nenit 26, të ligjit nr. 10 352, datë 18.11.2010, “Për artin dhe kulturën”,

**V.VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKTET NORMATIVE)**

Projektvendimi nuk synon përafrimin me legjislacionin komunitar (*AcquisCommunautaire)*.

**V. PËRMBLEDHJE SHPJEGUESE E PËRMBAJTJES SË PROJEKTAKTIT**

Ky projektvendim është i përbërë nga pesë krerë:**Në Kreun I** janë përcaktuar rregullat e përgjithshme si vijon:

1. Ky vendim ka për qëllim përcaktimin e procedurës për financimin e projekteve artistike në fushën e artit pamor, si dhe shpalljen e konkurseve kombëtare dhe/ose ndërkombëtare për realizimin e tyre në hapësira publike.

2. Ministri përgjegjës për artin dhe kulturën më kërkesë të personave juridikë publikë ose privatë, ose me iniciativë harton listën e hapësirave publike për vendosjen e veprave të artit pamor. Lista shqyrtohet nga grupi ndërinstitucional i punës i cili përcakton përshtatshmërinë e hapësirës publike dhe parametrat e veprës së artit.

3. Grupi ndërinstitucional ka në përbërje përfaqësues nga institucionet si më poshtë:

1. Ministri përgjegjës për Artin dhe Kulturën, Kryetar;
2. Përfaqësues nga Agjencia e Zhvillimit të Territorit Anëtar;
3. Përfaqësues i Autoritetit Shtetëror Gjeohapësinor Anëtar;
4. Përfaqësues nga Agjencia Kombëtare Planifikimit të Territorit; Anëtar;
5. Përfaqësues nga Autoriteti Rrugor Shqiptar Anëtar;
6. Përfaqësues të pushtetit vendor Anëtar;

4.Pas miratimit të listës, ministri përgjegjës ngre Kolegjiumin i cili bashkërendon punën me grupin ndërinstitucional si dhe me çdo institucion të interesuar. Kolegjiumi ushtron kompetencat e përcaktuara në nenin 27/1 të ligjit nr. 10 352, datë 18.11.2010 "*Për artin dhe kulturën*", i ndryshuar.

**Në Kreun II** janë përcaktuar procedurat e organizimit të konkurrimit publik kombëtar/ndërkombëtar për përzgjedhjen e bocetit dhe/ose projekt- idesë.

1. Ministri përgjegjës për artin dhe kulturën, njofton shpalljen e konkurseve kombëtare/ndërkombëtare për realizimin e veprave të artit në hapësira publike, në median kombëtare, për konkurset kombëtare dhe në median ndërkombëtare për konkurset ndërkombëtare, si dhe në faqen zyrtare të ministrisë përgjegjëse për artin dhe kulturën.

2. Ministri përgjegjës, fillon procedurat e konkursit me nxjerrjen e urdhrit i cili përmban:

a) objektin e konkursit;

b) detyrën e projektimit;

c) afatin e paraqitjes së projekt idesë;

d) mënyrën dhe kohën e publikimit të njoftimit të konkursit kombëtar/ndërkombëtar

e) masën e shpërblimit për fituesin;

3. Njoftimi i publikuar, duhet të përmbajë të dhënat e mëposhtme:

1. afatin e dorëzimit të bocetit, projekt-idesë brenda 60 ditëve nga data e shpalljes së konkursit, në varësi të llojit të veprës artistike;
2. datën, orën dhe vendin e dorëzimit të projekt idesë/bocetit;
3. dokumentacionin që duhet të paraqesin artistët pjesëmarrës në konkurs;
4. datën, orën dhe vendin e mbledhjes së jurisë që do të shqyrtojë bocetin dhe projekt idenë;
5. procedurat e tërheqjes së boceteve dhe ideve jo fituese;
6. vendodhjen e hapësirës publike;
7. përmasat e veprës së artit pamor.

5. Aplikuesit paraqesin dokumentacionin si më poshtë:

a) projekt-idenë e veprës artistike;

b) CV-në e artistit, si dhe foto profesionale të punimeve të ngjashme

c) llojin e materialit që parashikohet të përdoret;

d) bocetin dhe materialet shoqëruese;

f) projektin e realizimit të veprës (inxhinierik ose arkitektonik nëse ka);

g) përshkrimin e fazave të realizimit të veprës;

gj) planin kohor të realizimit të veprës;

h) preventivin me zërat e detajuar, përfshirë të drejtën autoriale të krijimit artistik.

6. Për realizimin e veprës së përzgjedhur, si vepër e artit bashkëkohor për ndërtimin e së cilës kërkohen teknologji të reja me materiale të fabrikuara që ndërthurin elementin inxhinierik, arkitektonik, konstruktiv dhe të ndriçimit së bashku, projektet e paraqitura duhet të përmbajnë të gjitha fazat, proceset dhe elementet e ndërtimit të veprës së artit deri në përfundimin e plotë të saj, përfshirë edhe vendosjen në shesh.

7. Pas dorëzimit të boceteve/projektideve, nga artistëtve, ministri përgjegjës për artin dhe kulturën, brenda 5 ditëve pune, ngre jurinë për vlerësimin e boceteve, projekt idesë më të mirë. Juria përbëhet nga 5 personalitete të shquara kombëtare dhe/ose ndërkombëtare në fushën e artit dhe kulturës.

8. Anëtarët e jurisë nuk duhet të kenë konflikt interesi me pjesëmarrësit në konkurs, në përputhje me dispozitat e legjislacionit në fuqi për parandalimin e konfliktit të interesave në ushtrimin e funksioneve publike.

8. Juria e konkursit përzgjedh listën e projekteve më të mira me sistem pikëshbazuar në cilësinë artistike të veprës.

9. Juria, brenda 5 (pesë) ditëve nga data e marrjes së vendimit, i paraqet titullarit, listën e projekteve fituese.

10. Juria merr vendim për përzgjedhjen e artistëve më të mirë konkurrues. ~~V~~endimi i jurisë merret me shumicë të thjeshtë votash ose me sistem pikësh. Kur përdoret sistemi i pikëve, secili anëtar i jurisë ka në dispozicion nga 1 deri në 5 pikë për të vlerësuar secilin artist pjesëmarrës (1 vlerësim minimal, ndërsa 5 vlerësim maksimal).

11. Juria rezervon të drejtën e një faze të dytë të konkurrimit me paraqitjen e maketeve nga artistët e listës së projekteve fituese, në përmbushjen dhe apo përmasimin e tyre.

12.Vlerësimi maksimal është 12 pikë dhe kriteret e vlerësimit të konkurrimit janë:

1. referenca të ngjashme, 3 pikë;
2. kapacitetet teknike që përfshijnë teknologji, hapësirën dhe burimet njerëzore, 2 pikë;
3. çmimi i ofruar, 2 pikë;
4. grafiku i realizimit të veprës, 5 pikë.

13. Pas shqyrtimit të aplikimeve, juria shpall klasifikimin përfundimtar, i cili publikohet në faqen zyrtare të ministrisë përgjegjëse për artin dhe kulturën.

14.Njoftimi i fituesit publikohet në faqet zyrtare të ministrisë përgjegjëse për artin dhe kulturën, ku përcaktohen:

1. emri i fituesit dhe adresa e tij;
2. afati i lidhjes së kontratës.

15. Ministri përgjegjës nënshkruan kontratën e porosisë me artistët e shpallur fitues, e cila përmban:

1. projektin e detajuar të realizimin të veprës, përshkrimin e detajuar të fazave të realizimin të veprës;
2. planin kohor të realizimit të veprës;
3. detyrimin e artistit për ndjekjen e të gjitha fazave për prodhimin fizik të veprës deri në vendosjen e saj në sheshin e miratuar për këtë qëllim (përveç rastit kur artisti e prodhon vetë veprën).
4. shpërblimin e cilësisë artistike.

16. Disbursimi i fondit realizohet, sipas fazave në vijim:

1. 50 % e shumës parapaguhet “Artistit”, brenda 30 ditëve nga nënshkrimi kontratës;
2. 25 % e shumës i paguhet “Artistit”, pasi është marrë raporti përshkrues, dokumentacioni justifikues i aktivitetit dhe shpenzimet e kryera brenda 60 ditëve mbas parapagimit, duke përfshirë por u kufizuar në:
3. kontrata shërbimi me të tretët;
4. faturat tatimore sipas legjislacionit në fuqi.

c) 25 % e shumës i paguhet “Artistit”, në përfundim të instalimit të veprës si dhe inaugurimit të saj, duke ndjekur afatet e Nenit 3 dhe në çdo rast pasi është marrë raporti përshkrues, dokumentacioni që justifikon shpenzimet e kryera në atë moment (kontrata shërbimi me të tretët, faturë tatimore (likuidim i pagesave bankare ose kupon i kasës fiskale për likuidimet në kesh) listë pagesa, tatimi në burim i mbajtur në listë pagese ( të shoqëruara me pagesat bankare.

17. Artisti fitues është përgjegjës për:

a) realizimin dhe prodhimin fizik të veprës, deri në vendosjen e saj në sheshin e miratuar për vendosjen e monumentit/veprës.

b) mirëmbajtjen e veprës artistike për një afat 2 vjeçar nga momenti i vendosjes së saj në sheshin e miratuar.

**Në Kreun III** është përcaktuar e drejta e ankimit administrativ, në kuadër të harmonizimit edhe me Kodin e Procedurave Administrative.

1Aplikuesit e skualifikuar kanë të drejtë të paraqesin ankim administrativ në përputhje me legjislacionin në fuqi.

2. Paraqitja e ankesës te ministri përgjegjes për artin dhe kulturën, pezullon procedurat e konkurrimit publik, shpalljen e fituesit dhe lidhjes së kontratës deri në shqyrtimin e ankimit administrativ.

3. Ankesa me shkrim duhet t’i paraqitet ministri përgjegjes për artin dhe kulturën brenda 5 (pesë) ditësh nga data e njoftimit.

4.Shqyrtimi i ankimit realizohet nga grup pune, anëtaret ë të cilit nuk kanë marrë pjesë në procedurën e konkurrimit të realizimit të veprës artistike.

5.Vendimi i njoftohet subjektit ankimues brenda 10 ditësh pune nga data e depozitimit të ankimit.

6. Pas shqyrtimit të ankimit, ministri përgjegjës për artin dhe kulturën vendos:

1. rrëzimin e ankimit
2. pranimin e ankimit dhe shfuqizimin e plotë/pjesshëm, si dhe rifillimin e procedurave nga çasti i konstatimit të veprimit apo mosveprimit të kundërligjshëm.

7. Kundër vendimit të ministrit mund të ushtrohet ankim në gjykatën kompetente për shqyrtimin e mosmarrëveshjeve administrative. Ankimi nuk pezullon zbatimin e aktit administrative.

**Në Kreun IV** parashikohet kontrata e porosisë.

1. Lidhja dhe zbatimi i kontratës së porosisë bëhet nga ministria përgjegjëse për artin dhe kulturën, jo më vonë se 10 ditë nga data e shpalljes së fituesit në Buletinin e Njoftimeve Publike.

2. Mbikëqyrja e realizimit të veprës bëhet nga ministria përgjegjëse për artin dhe kulturën.

**Në Kreun V** parashikohen dispozitat e fundit.

1. Pagesa për anëtarët e jurisë miratohet në përputhje me legjislacionin ne fuqi.
2. Ngarkohet Ministria përgjegjëse për artin dhe kulturën për zbatimin e këtij Vendimi.
3. Vendimi nr.510, datë 18.7.2012 “Për shpalljen e konkurseve kombëtare dhe ndërkombëtare për realizimin e veprave monumentale të artit pamor në hapësirat publike”, shfuqizohet.
4. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij vendimi ngarkohet Ministria e Kulturës.

1. **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Hartimi i këtij projektvendimi është bërë nga strukturat dhe drejtoritë përgjegjëse të Ministrisë së Kulturës.

**VIII. RAPORTI I VLERËSIMIT TË ARDHURAVE DHE SHPENZIMEVE BUXHETORE**

Ky projektvendim nuk shoqërohet me efekte financiare në buxhetin e shtetit.

**IX. HYRJA NË FUQI E PROJEKTVENDIMIT**

Ky projektvendim hyn në fuqi pas botimit në Fletoren Zyrtare.

**MINISTRI**

**Elva MARGARITI**